गौतम अडाणी-वीरेंद्र सहवाग ने किया ऐलान, बोले- उनका बेहतर कल सबकी जिम्मेदारी
Odisha Train Tragedy: Gautam Adani and Virender Sehwag Announce Free Education for Survivors अडाणी ग्रुप के चेयरमैन गौतम अडाणी और पूर्व क्रिकेटर वीरेंद्र सहवाग ने ओडिशा रेल हादसे के बाद एक बड़ा ऐलान किया है।
अडाणी ग्रुप के चेयरमैन गौतम अडाणी और पूर्व क्रिकेटर वीरेंद्र सहवाग ने ओडिशा रेल हादसे के बाद एक बड़ा ऐलान किया है। इस रेल हादसे में जिन बच्चों ने अपने अभिभावकों को खोया है, ऐसे सभी बच्चों की स्कूली शिक्षा के खर्च की जिम्मेदारी गौतम अडाणी ने उठाने का फैसला किया है। पूर्व क्रिकेटर वीरेंद्र सहवाग ने भी मृतकों के बच्चों को अपने स्कूल में मुफ्त शिक्षा देने की बात कही है।
गौतम अडाणी ने ट्वीट कर कहा, 'ओडिशा की रेल दुर्घटना से हम सभी बेहद व्यथित हैं। हमने फैसला लिया है कि जिन मासूमों ने इस हादसे में अपने अभिभावकों को खोया है उनकी स्कूली शिक्षा की जिम्मेदारी अडाणी ग्रुप उठाएगा।'
बच्चों को बेहतर कल मिले यह हम सभी की संयुक्त जिम्मेदारी
अडाणी ने आगे कहा, 'पीड़ितों एवं उनके परिजनों को संबल और बच्चों को बेहतर कल मिले यह हम सभी की संयुक्त जिम्मेदारी है।'
शुक्रवार (2 जून) को ओडिशा के बालासोर जिले में हुए इस रेल हादसे में 275 लोगों की मौत हुई है। हादसे में 1175 लोग घायल हुए, जिनमें से 793 को इलाज के बाद डिस्चार्ज किया जा चुका है।
सहवाग अपने स्कूल में देंगे फ्री एजुकेशन और रहने की सुविधा
पूर्व क्रिकेटर वीरेंद्र सहवाग ने भी मृतकों के बच्चों को मुफ्त शिक्षा देने की बात कही है। सहवाग ने ट्वीट कर लिखा 'यह तस्वीर हमें लंबे समय तक परेशान करेगी। दुख की इस घड़ी में मैं कम से कम इतना तो कर ही सकता हूं कि इस दुखद हादसे में जान गंवाने वालों के बच्चों की पढ़ाई का ध्यान रखूं। मैं ऐसे बच्चों को सहवाग इंटरनेशनल स्कूल की बोर्डिंग सुविधा में मुफ्त शिक्षा देने की पेशकश करता हूं।'
ओडिशा रेल हादसे से जुड़ी ये खबरें भी पढ़ें ...
रेल मंत्री बोले- ओडिशा रेल हादसे की CBI जांच होगी: सुबह कहा- इंटरलॉकिंग सिस्टम बदलने से एक्सीडेंट हुआ; रेलवे ने सिग्नल गड़बड़ी को वजह बताया
ओडिशा में शुक्रवार शाम को हुए रेल हादसे की CBI जांच कराई जाएगी। रेल मंत्री अश्विनी वैष्णव ने रविवार शाम को बालासोर में प्रेस कॉन्फ्रेंस कर इस बात की जानकारी दी। रविवार सुबह एक्सीडेंट साइट का जायजा लेने के बाद रेल मंत्री ने कहा था- इलेक्ट्रॉनिक इंटरलॉकिंग में बदलाव की वजह से एक्सीडेंट हुआ। जिम्मेदारों की पहचान भी कर ली गई है। पूरी खबर यहां पढ़ें...